ประกาศกระทรวงการคลัง
ประกาศกระทรวงการคลัง
เรื่อง
การประมูลตั๋วเงินคลัง[๑]
 

กระทรวงการคลังขอประกาศให้ทราบโดยทั่วกันว่า
กระทรวงการคลังจะออกจำหน่ายตั๋วเงินคลังตามวงเงินและรายละเอียดในตารางกำหนดการประมูลตั๋วเงินคลังโดยวิธีการประมูลอัตราผลตอบแทน
(ตามประกาศธนาคารแห่งประเทศไทย ที่ ธปท.นว.(ว) ๑๐๘๖/๒๕๓๘ เรื่อง
มาตรฐานเสนอซื้อขายและคำนวณราคาสำหรับการซื้อขายหลักทรัพย์รัฐบาลในตลาดรอง)
และได้มอบหมายให้ธนาคารแห่งประเทศไทยจัดการแทนกระทรวงการคลังตามข้อกำหนด
ดังต่อไปนี้

ข้อ
๑ กระทรวงการคลังจะออกจำหน่ายตั๋วเงินคลังโดยวิธีการประมูลให้แก่ธนาคารแห่งประเทศไทย
บรรษัทเงินทุนอุตสาหกรรมแห่งประเทศไทย องค์การเพื่อการปฏิรูประบบสถาบันการเงิน
ธนาคารพาณิชย์ ธนาคารออมสิน ธนาคารอาคารสงเคราะห์
ธนาคารเพื่อการเกษตรและสหกรณ์การเกษตร ธนาคารเพื่อการส่งออกและนำเข้าแห่งประเทศไทย
บริษัทเงินทุน บริษัทเงินทุนหลักทรัพย์ บริษัทหลักทรัพย์กองทุนบำเหน็จบำนาญข้าราชการ
กองทุนสำรองเลี้ยงชีพ กองทุนรวม สำนักงานประกันสังคม บริษัทประกันภัย
บริษัทประกันชีวิต และสถาบันอื่นๆ ที่มีบัญชีเงินฝากที่ธนาคารแห่งประเทศไทย

ข้อ
๒ ตั๋วเงินคลังตามข้อ ๑ จะออกโดยมีดอกเบี้ยเป็นส่วนลด และใช้เงินที่ธนาคารแห่งประเทศไทยเมื่อครบกำหนดอายุนับแต่วันที่ลงในตั๋ว

ข้อ
๓ ผู้ประสงค์จะประมูลตั๋วเงินคลัง
ต้องยื่นใบประมูลและฝากตั๋วเงินคลังตามแบบที่แนบภายในเวลา ๙.๓๐ น.
ของวันที่ประมูล โดยระบุราคาตรารวมที่เสนอซื้อและต้องเสนอว่า
จะซื้อในอัตราผลตอบแทนร้อยละเท่าใด ไม่เกิน ๓ อัตรา (ทศนิยมไม่เกิน ๔ ตำแหน่ง)
และในการเสนอประมูลแต่ละอัตราต้องระบุราคาตราที่ขอซื้อไม่ต่ำกว่า ๑๐ ล้านบาท
และไม่มีเศษของหลักล้าน
โดยวงเงินรวมที่เสนอประมูลต้องไม่เกินวงเงินประมูลตามประกาศกระทรวงการคลัง

ข้อ
๔ กระทรวงการคลังจะจัดสรรตั๋วเงินคลังให้ผู้ประมูลที่เสนออัตราผลตอบแทนต่อร้อยต่ำสุดก่อน
แล้วจึงจัดสรรให้ผู้ประมูลที่เสนออัตราผลตอบแทนต่อร้อยสูงขึ้นไปตามลำดับจนกว่าจะครบวงเงินที่กำหนด

ข้อ
๕ กระทรวงการคลังสงวนสิทธิ์ที่จะไม่รับใบประมูลของผู้ประมูลรายใดก็ได้ และจะจัดสรรตั๋วเงินคลังให้แก่ผู้ประมูลรายใดเป็นจำนวนเท่าใดก็ได้
ตามแต่จะเห็นสมควร
ข้อ
๖ ผู้ประมูลตั๋วเงินคลังได้จะต้องชำระราคาภายในเวลา ๑๐.๐๐ น. ของวันทำการที่สองถัดจากวันที่ประมูล
โดยยินยอมให้ธนาคารแห่งประเทศไทยหักเงินจากบัญชีเงินฝากที่มีอยู่ที่ธนาคารแห่งประเทศไทย
หรือโอนเงินผ่านระบบบาทเนตเข้าบัญชีกระแสรายวัน
งานจัดการตราสารหนี้ที่ธนาคารแห่งประเทศไทย

ข้อ
๗ ธนาคารแห่งประเทศไทยจะเป็นผู้เก็บรักษาตั๋วเงินคลังไว้
และจะออกหนังสือรับฝากตั๋วเงินคลังให้

ข้อ
๘ การโอนกรรมสิทธิ์หรือการจำนำตั๋วเงินคลัง
จะต้องไปยื่นขอจดทะเบียนการโอนกรรมสิทธิ์หรือการจำนำที่ธนาคารแห่งประเทศไทย
และเมื่อธนาคารแห่งประเทศไทยได้ดำเนินการแล้วจะเก็บรักษาตั๋วเงินคลังไว้และออกหนังสือรับฝากให้

ข้อ
๙
ถ้าผู้ฝากซึ่งหมายถึงเจ้าของกรรมสิทธิ์หรือผู้รับจำนำมีความประสงค์จะขอถอนคืนการฝากตั๋วเงินคลัง
ธนาคารแห่งประเทศไทยจะพิจารณาออกตั๋วเงินคลังโดยระบุชื่อผู้ขอถอนคืนเป็นผู้รับเงิน

ข้อ
๑๐ กรณีที่มีการออกตั๋วเงินคลังนี้มิให้ถือว่าฉบับใดสมบูรณ์
เว้นแต่เจ้าหน้าที่ธนาคารแห่งประเทศไทยซึ่งรัฐมนตรีว่าการกระทรวงการคลังแต่งตั้งขึ้นโดยประกาศในราชกิจจานุเบกษาได้ลงลายมือชื่อในตั๋วเงินคลังฉบับนั้นแล้ว


ประกาศ ณ วันที่ ๒๗
กุมภาพันธ์ พ.ศ. ๒๕๔๖
สมใจนึก เองตระกูล
ปลัดกระทรวงการคลัง
ปฏิบัติราชการแทน
รัฐมนตรีว่าการกระทรวงการคลัง
[เอกสารแนบท้าย]

๑. ตารางกำหนดการประชุมตั๋วเงินคลัง
ประจำเดือนมีนาคม ๒๕๔๖
๒. ใบประมูลและฝากตั๋วเงินคลัง

(ดูข้อมูลจากภาพกฎหมาย)





เกษร/พิมพ์
ทรงยศ/สราวุฒิ
จัดทำ
๑๔ พฤษภาคม ๒๕๔๖

นันทพล/ปรับปรุง
๒๙ พฤศจิกายน ๒๕๔๙

ก้องเกียรติ/ผู้จัดทำ
๓๐ กันยายน ๒๕๕๑

ชุติมา/ปรับปรุง
๒๕ พฤษภาคม ๒๕๖๑















[๑] ราชกิจจานุเบกษา เล่ม ๑๒๐/ตอนพิเศษ ๒๖ง/หน้า ๓/๒๘ กุมภาพันธ์ ๒๕๔๖